
Oslo, 23. september 2026

Høring – NOU 2026:9 Veien mot et bedre og mer forutsigbart skattesystem

Nasjonalforeningen for folkehelsen er en frivillig, humanitær organisasjon som jobber med folkehelse, forskning på hjerte- og karsykdommer og demens, og er interesseorganisasjon for personer med demens og deres pårørende.
 
Nasjonalforeningen for folkehelsen støtter ambisjonen om et mer helhetlig og forutsigbart skatte- og avgiftssystem.

Vi merker oss samtidig at kommisjonen peker på en aldrende befolkning, økende behov for helse- og omsorgstjenester og knapphet på arbeidskraft som sentrale utfordringer for norsk økonomi. Når disse utfordringene er så tydelig beskrevet, mener vi at helse i større grad burde inngått i vurderingene av hvordan skatte- og avgiftssystemet kan utformes. På samme måte som hensynet til klima og miljø trekkes inn i skattepolitikken, bør også hensynet til folkehelsen vurderes som et relevant samfunnsmål. Fiskale virkemidler kan være et viktig verktøy i denne sammenhengen.

Forebygging og bedre folkehelse er en del av svaret på de utfordringene kommisjonen beskriver. I den videre oppfølgingen av kommisjonens arbeid bør det derfor utredes hvordan skatte- og avgiftssystemet kan bidra til å forebygge de store ikke-smittsomme sykdommene. Nasjonalforeningen mener at sunn skatteveksling, der avgiftssystemet brukes til å gjøre sunne valg lettere og redusere forbruket av helseskadelige produkter, bør inngå i en slik utredning.
Formålet bør være at skattepolitikken og helsepolitikken i større grad trekker i samme retning, og at forebygging anerkjennes som en investering i både befolkningens helse og bærekraftige helse- og omsorgstjenester.

Nasjonalforeningen viser ellers til tidligere innsendt innspill fra NCD-alliansen.

På vegne av Nasjonalforeningen for folkehelsen 

